b'\n_START_ARTICLE_\nRolf (skib, 1882)\n_START_SECTION_\nBaggrund og design\n_START_PARAGRAPH_\nRolf blev den f\xc3\xb8rste svenske torpedob\xc3\xa5d, der fra starten var udstyret med selvbev\xc3\xa6gelige torpedoer fra Whitehead. I dimensioner og konstruktion mindede den meget om den danske Torpedobaad Nr. 4, bygget i England i 1879, men med den forskel, at svenskerne byggede skibet p\xc3\xa5 deres eget fl\xc3\xa5dev\xc3\xa6rft, \xc3\x96rlogsvarvet i Stockholm. Rolf blev s\xc3\xb8sat i 1880 og var f\xc3\xa6rdig i 1882. Lige som den danske b\xc3\xa5d havde den et fast torpedoapparat i st\xc3\xa6vnen til 35 cm torpedoer. Tidligt i karrieren blev den forsynet med en 25 mm dobbeltl\xc3\xb8bet mitrailleuse fra Nordenfeldt ("kulspruta" M/84). Maskineriet var en tocylindret Woolf to-gangs dampmaskine ("compound") p\xc3\xa5 350 indikerede hestekr\xc3\xa6fter.\n_START_SECTION_\nTjeneste\n_START_PARAGRAPH_\nRolf indgik i den svenske fl\xc3\xa5de i oktober 1882. I 1887 skiftede den navn til Blink, fordi Norge og Sverige, der var i personalunion, havde besluttet at dele alfabetet imellem sig, hvad torpedob\xc3\xa5de angik, s\xc3\xa5 Sverige fik "A"-"N" og Norge resten. Ved navneskiftet i 1887 fik b\xc3\xa5den ogs\xc3\xa5 et nummer, 61. I 1903 oph\xc3\xb8rte tjenesten som torpedob\xc3\xa5d, idet st\xc3\xa6vnapparatet blev fjernet, og mitrailleusen blev udskiftet med en 37 mm kanon M/98B. Herefter fungerede den som patruljeb\xc3\xa5d ("bevakningsb\xc3\xa5t") med betegnelsen B 6. I 1910 skiftede den betegnelse igen, til Vedettb\xc3\xa5ten n:r 6 (V 6). Udgik af fl\xc3\xa5delisten i 1919 og blev ophugget i 1921.'